LidanRubinov/Halacha-QA huggingface dataset:
שאלה: נטילת לולב וחיבוט ערבה: 1. הגמרא אומרת : "מוליך ומביא כדי לעצור רוחות רעות, מעלה ומוריד כדי לעצור טללים רעים". מדוע אנו מנענעים גם למטה, הרי הגשמים באים מלמעלה? 2.מה הטעם לחיבוט ערבה, מה זה בא ללמד אותנו? 3.מעיקר הדין מהי מצות נטילת לולב? אדם שהחזיק את הלולב בידו, בירך והצמיד את האתרוג (הוא לא הגביה אותם). האם הוא יצא ידי חובה? (ידוע לי שהנענועים מדרבנן)
תשובה: 1. כפי מה שהזכרת טללים הכוונה היא ללחות שיכולה להיקלט בארץ. יש ארץ שאין לה יכולת לקלוט את הטל והלחות ויש ארץ שהטל נקלט בה. אנו מתפללים שהטבע של הארץ יהיה טבע שיאפשר למים שבאים עליה להיקלט בה. 2. הטעם לחיבוט ערבה לא מפורש ובודאי שהוא קשור לדברים נסתרים שהרי המנהג נראה על פניו כמנהג משונה. בכל אופן גם בדרך הנגלה נאמרו טעמים. אזכיר אחד מהם. כתוב בשפת אמת: "והושענא רבה היא להיות הישועה גם בבחינת הדין וזה ענין חיבוט ערבה למתק הגבורות. ובספר פרי צדיק באר שביום זה אנו באים לתקן קילקולים שאנשים עשו כשלא שמרו על קדושת הברית. התיקון הוא גם בדרך שאדם צריך לחבוט את עצמו  לקבל על עצמו יסורין ". 3. יש מחלוקת בין האחרונים באדם שלפני עלות השחר החזיק את ד' המינים והגיע זמן החיוב האם יצא ידי חובתו. יש אומרים שבעצם ההחזקה לא יוצאים ידי חובה ורק בהרמת הד' מינים יוצאים ידי חובה. בשאלה זו הסתפק בספר ביכורי יעקב ס' תרנב ס"ק י'. ולא הכריע בספק זה. ובספר בנין שלמה  ס' מח  הביא בשם רבי ישראל סלנט שלא יצא ידי חובה. לעומת זאת הנצי"ב בשו"ת משיב דבר ס' מ' סבר שיצא ידי חובה. כך שמכלל מחלוקת אחרונים לא יצאנו. המחלוקת הזו נוגעת לשאלה האם צריך מעשה לקיחה. מה אופי הלקיחה האם העיקר הוא עצם האחיזה או צריך הגבהה. גם בכך נחלקו האחרונים. דעת השאגת אריה בספר כפות תמרים (על סוכה לט א) שצריך להגביה לפחות טפח כדי לצאת ידי חובת לקיחה אולם אם אדם מחזיק את הד' מינים באויר ודאי שיצא ידי חובה שנחשב כאילו הרים טפח מעל הקרקע.
שאלה: איטר יד ותפילין: אני נולדתי איטר יד ( אני כותב רק ביד שמאל,לא מסוגל לכתוב אות אחת באות ימין) אימי גם אומרת שכשהייתי קטן עשיתי את כל מלאכותי ביד שמאל לכן אני מניח תפילין ביד ימין, את מלאכותי כיום אני מבצע ברוב בשמאל למשל לזרוק כדור אני מסוגל רק בשמאל, אך יכול להיות שיש קצת מלאכות שאני יכול לעשות גם בימין אך העדפה על שמאל. היות ואני כבר רגיל להניח תפילין ביד ימין האם יש להמשיך כך או לא? (קצת מלאכות יכול ביד ימין )
תשובה: תמשיך כמו שנהגת עד עכשיו.
שאלה: מתן צדקה: במקום העבודה שלי נכנסים מידי יום אנשים הדורשים צדקה. חלקם מבקש מס פרוטות חלקם מתרים לפי שוברים הנקובים בסכומים וחלקם מוכר חפצים כגון חמסות בתוענה שזה לצורך קניית תרופות ועוד. בעיני שאר העובדים ובעיניי זה הפך לנטל כלכלי שמידי שבוע מתבטא בעשרות שקלים. מידי חודש אני מעשר מהשכר שלי. האם נעילת הדלתות במשרדים היא ר או שמה יש בזה מעיין העלבה או גירוש?
תשובה: אינך חייב לתת ומותר לנעול. אדם לא יכול לעמוד בנטל הכספי הזה.
שאלה: תכשיט זהב בצורת מנורה: אני בעל חנות תכשיטים. חלק מהסחורה בחנות הינה "תכשיטי יודאיקה", אותם מבקשים בעיקר תיירים מזדמנים. מדובר למשל בתליונים של "חי", מגן דוד, וכיו"ב. אחד התליונים המבוקשים הוא תליון בצורה של מנורה בת שבעה קנים. יש מזה בשוק דוגמאות רבות, וחלקן גם משולבות עם מגן דוד או כיו"ב. לאחרונה העיר חבר שבקר בחנות את תשומת ליבי לשאלה האם מותר להחזיק ו או למכור תליונים אלו, והאם אין בזה האיסור של לא לעשות דברים בתבנית היכל וכו. ממילא שאלתי היא: האם ישנה בעיה הלכתית במכירת תכשיטי זהב העשויים בדמות של מנורה בת שבעה קנים, אם כן, מה עלי לעשות בסחורה כזו שכבר קיימת אצלי, והאם עלי לנסות לאתר קונים שרכשו לאחרונה סחורה כזו?
תשובה: זה לא מנורה ואין בעיה.
שאלה: להיות תמיד בשמחה: קראתי שצריך להיות בשמחה תמיד אפילו כאשר מישהו נפטר צריך להישאר בשמחה כי צריך להבין שגמר שליחותו בעולם. אבל זה משהו שאי אפשר לשלוט בו. ולמה מזכירים תמיד את האנשים ההרוגים? הרי צריך לשמוח. מהי שמחת רשות?
תשובה: התורה לא מתעלמת ממצבים שונים שיש לנו בחיים. למרות המשפט צריך להיות בשמחה תמיד אין הכוונה שכל הזמן צריך להיות באותו מצב רוח. אי אפשר להשוות את הרגשות שיש לנו בתשעה באב לבין הרגשות שיש לנו בפורים. אין לדמות בין יום חול לזמן החגים. יש זמנים שאנו נפגשים עם דברים מצערים שמזכירים לנו שאנו בעולם לא שלם ומצבים אלו אנו מלאים צער. כך יש מצווה להתאבל בזמן שאנו נפרדים ממשהו שהולך לבית עולמו. מבחינתנו יש לנו הרגשת חסרון בסילוק של מי שקרוב אלינו. מה שאומרים לנו שצריך להיות בשמחה תמיד זהו רק ברובד מאד מסויים. ההדרכה היא שאין להגיע למצב של יאוש והרגשת חוסר אונים. גם מקרים שנראים לנו בהווה כמקרים שיש בהם צער רב יש לנו מקום שבו אנו מתנחמים ובו אנו אומרים לעצמנו שלמרות הצער הגדול יש נקודת שלמות ושמחה שתוולד מרגעי הצער. בגלוי מה שמציף את ליבנו זה צער בעת שמסתלק מישהו קרוב לנו. בעומק העומקים יש לנו פינה שתמיד שמורה ויש בה הרגשה של השגחה וסיעתא דשמיא. זו נקודת השמחה התמידית. ובשמחה תמיד.
שאלה: למה דווקא אברהם אבינו: בספר בראשית פרק י"ב יש את הציווי האלוהי לאברהם לעזוב את מולדתו וכו. למה אלוהים בחר דווקא באברהם להיות אבי האומה, והיכן יש מדרש העונה על שאלה זו?
תשובה: הרמב"ן לבראשית פרק יב פס' ב ד"ה "והנה זאת הפרשה לא בארה כל העניין", שואל את שאלתך, ומשיב שאברהם נבחר בזכות מסירותו לה' ונכונות לסבול סבל ויסורים על אמונתו בה' - כפי שחכמים במדרש מספרים לנו שהוא הושלך לכלא בעבור אמונתו וכן הושלך לכיבשן האש ועוד. (ועייני ברמב"ן לסוף פרשת נח, פרק יא פס' כח). ולדעת הרמב"ן רמזה זאת התורה בביטוי "אור כשדים", המלמד על האור, כלומר, האש ממנה ניצל אברהם. אולם המהר"ל בספרו "נצח ישראל" פרק יא מבאר שהתורה לא כתבה בזכות אלו מעשים נבחר אברהם ובניו כדי ללמדנו שבחירתו אינה תוצאה של מעשיו, וגם אינה תלויה במעשיו, והוא נבחר בזכות אהבת ה' אליו, שהיא מעל לכל טעם והגיון אנושי. בחירתו של אברהם לא הייתה בחירה פרטית (כנח שנבחר אבל בניו לא נבחרו), אלא בחירה כללית, כלומר, בבחירת אברהם נבחר גם זרעו, כלומר, בניו ובני בניו עד סוף כל הדורות. והם נבחרו למרות שעדיין לא נולדו ולא עשו שום מעשה שבזכותו הם נבחרו. בחירה כללית זו אינה תוצאה של מעשים טובים וגם אינה מתבטלת בעקבות חטאים ומעשים רעים, אלא היא עומדת לעד. ולכן, אע"פ שהיה אברהם אבינו צדיק גדול ובעל מסירות נפש גדולה, לא סיפרה זאת התורה, כדי למדנו את העיקר הגדול של בחירת ישראל שאינו מתחיל ממעשי האדם ותחבולותיו, אלא מאהבת ה' ורצונו בנו.
שאלה: לימוד תורה בחזרת הש"ץ: האם מותר ללמוד בחזרת הש"צ, אם אפשר גם להתכון למילותיו ואם החזן מדבר לאט? (ונא לומר מי מתיר אם יש)
תשובה: לתלמיד חכם אסור שמא ילמדו ממנו גם כאלו שלא יודעים לכוין ולענות כראוי. לסתם אדם מותר אם יכול לכוין ולענות כראוי.
שאלה: נדרים ושבועות: מדוע "נדרי צדקה" נחשבים כנדר, והרי האומר: "הרי עלי" - זה לשון שבועה ולא לשון נדר, והמחליף בין לשון נדר לשבועה - דבריו בטלים ולכאורה פטור מכלום?
תשובה: נדרי מצווה זה דין מיוחד שאדם מקבל על עצמו בניגוד לנדרי הדיוט שזה איסור חפצא, שהוא אוסר חפץ על עצמו. ואכן נדרי מצווה שייכים לקטגוריה של שבועה אלא שקוראים לזה נדר.
שאלה: שכחתי "רצה": מה עושים ששוכחים לומר רצה בברכת המזון בכל אחד משלושת הסעודות בשבת?
תשובה: אדם שטעה ולא הזכיר "רצה והחליצנו" בברכת המזון, שבסעודה ראשונה ושניה, חוזר לראש ברכת המזון. אם נזכר לפני שהתחיל את ברכת "הטוב והמטיב" יוסיף ברכה לאחר "בונה ירושלים" ואינו חוזר. נוסח הברכה הוא: "ברוך אתה ה' אלקינו מלך העולם שנתן שבתות למנוחה לעמו ישראל באהבה לאות ולברית ברוך אתה ה' מקדש השבת". בסעודה שלישית אינו חוזר לראש. (שולחן ערוך אורח חיים סימן קפח סעיף ה)
שאלה: שימוש בתשתית המשמשת לדבר האסור: יש לי טלפון ואינטרנט על גבי תשתית של בזק ואני מעוניין לעבור ל-HOT, מכיוון שהם יותר זולים (אני לא מחזיק טלויזיה). האם מותר להשתמש בתשתית HOT אשר משרתת גם ערוצי טלויזיה שאינם כשרים?
תשובה: מותר לך להשתמש בתשתית של HOT כיון שאתה אינך משתמש בה לצורכי עבירה, וגם אם לא תרכוש מנוי בחברה זו הם לא יפסיקו לתת שרותים לערוצים פסולים. נמצא שהמנוי שתעשה לא מעלה ולא מוריד בעניין זה, ולכן אין כאן סיוע לדבר עבירה. מכל מקום גם אם אפשר למצוא היתר עקרוני לרכישת מנוי זה, ודאי שאין הוא ראוי, במקום שיש לו תחליף, גם הוא מעט יותר יקר. אם חברות התקשורת ידעו שהן מפסידות הרבה לקוחות בגלל שהן נותנות שרותים לערוצים פסולים, הם ישקלו שוב מה עדיף להם. לחרם צרכני יש ערך גם אם הוא לא מביא להפסקה מידית של השידורים הפסולים. ולכן לדעתי עדיף לא לרכוש מנוי זה, וגם להודיע להם שרצית לרכוש מנוי אצלם, אבל אתה נמנע מכך בגלל שהם תומכים ברשתות לא כשרות. וגם אם לכלל חרם לא נגיע, מחאה גם היא חשובה.
שאלה: הלוואה בריבית: אני מעוניין לקחת כרגע הלוואה האחת מהחברות בנקים, וזה כמובן הלוואה בריבית. מה אני צריך לעשות מבחינה פרקטית שלא לעבור ח"ו על איסור ריבית? מי נותן למי את השטר של היתר עיסקה ומי אמור לחתום עליו, והאם יש עוד פרטים?
תשובה: אם אתה לוקח הלוואה מבנק או מחברה מוכרת אין בעיה משום שכולן עובדים בצורה של היתר עיסקה, ובעצם בהתקשרות הראשונה עם הבנק או החברה כאשר אתה חותם על חוזה הצטרפות או פתיחת חשבון הרי אתה גם חותם על חוזה הכולל היתר עיסקה, ואין צורך ביותר מכך. כמובן שליתר בטחון עליך לוודא שהחברה עובדת עם היתר עיסקה. בהלוואה מחברה קטנה או מגורם פרטי יש להקפיד ביותר שההלוואה תהיה על פי היתר עיסקה, ואם אין להם חוזה מתאים ניתן להשיג באינטרנט או לשלוח אלינו בקשה לנוסח היתר עיסקה. כמובן שלכתחילה כדאי לקרוא את החוזה של היתר העיסקה ולהבין מה הוא אומר, אך בדיעבד גם אם לא עשה כן הכל תקף ומחייב. הרב ניר אביב
שאלה: שיעור נגינה אצל מורה גבר: האם יש בעיה לאשה ללמוד נגינה בפסנתר אצל מורה גבר?
תשובה: אם מקפידים על דיני יחוד, אני לא אומר שזה הידור מצווה, אבל אני לא חושב שזה איסור. בוודאי שלכתחילה היא צריכה להקפיד שתלמד אותה מורה אישה.
שאלה: הלכות לספרדים: רציתי לשאול בקשר להלכות לספרדים (בכללי). לרב עובדיה יוסף שלטי"א יש ספרי הלכות מאוד טובים ומבארים את המקרים בצורה מאוד ברורה. אולם שיטת הרב עובדיה זה לא כמו שיטת הספרדים המקובלת, שהולכת לפי פוסקים שונים וגם על דברי קבלה (אם הרב יוכל לתקן אותי אני אשמח). האם אדם שלא יודע את המסורת של הוריו בקשר להלכות, איזה דרך כדאי לו לקחת (כמובן בשיטות של הספרדים)? כמובן שהשאלה הזו נפתרת ע"י דין "עשה לך רב", אבל מה הכי נכון?
תשובה: תלמד את ספריו של הרב עובדיה יוסף או בנו ילקוט יוסף ותקבל על עצמך לקיים את הלכותיהם אלא אם כן הדברים יסתרו את מנהג אבותיך שאז אינך מקבל את הלכותיהם באותו ענין.
שאלה: פסיעות אחורנית בגמר תפילת שמונה עשרה: ידוע שאסור לפסוע בסיום תפילת שמונה עשרה אחורנית אם יש מתפלל שעוד לא סיים את תפילתו בארבע אמות מאחורי. האם כאשר יש משהו מפסיק בינינו, כגון: סטנדר או שולחן, וזה בתוך הארבע אמות מאחורי, גם אז אסור לי לפסוע אחורנית בגמר התפילה?
תשובה: סטנדר זה לא הפסקה, אם יש מחיצה של עשרה טפחים   מותר לפסוע (אפשר שיהיה חלל של פחות משלושה טפחים מהרצפה למחיצה).
שאלה: פירסינג בלשון: האם מותר לשים פירסינג בלשון, האם אין איסור בהלכה?
תשובה: יש בכך בעיה גם מצד סכנה וחבלה בעצמו. יתכן שיש בכך גם איסור בחוקותיהם לא תלכו.
שאלה: חרם על מוציא שם רע על נפטר: הוצאתי שם רע על אדם שנפטר. לא אמרתי משהו על מעשיו אלא על תכונה גופנית שלו. האם אני מוחרם מיידית?
תשובה: לא באופן אוטומטי. רק אם החרימו אותך אתה מוחרם.
שאלה: בחירת תאריך לחתונה: אני והארוס שלי עתידים להתחתן בע"ה בתאריך ז בתמוז- 29-06-09. הייתי רוצה לדעת אם זה תאריך טוב?
תשובה: מותר להתחתן בחודש תמוז עד לי"ז בתמוז. יש קהילות חסידים הנמנעים מכך. (נישואין כהלכתם, פרק ה) מזל טוב והרבה שמחה ואושר, הרב בנימין במברגר
שאלה: ברכה על גינה חדשה: האם יש ברכה על גינה פרטית חדשה (דשא, עצים, מסלעה וכדו )?
תשובה: אם הגינה החדשה משמחת אותך את יכולה לברך ברכת "הטוב והמטיב"  לאשכנזים. לספרדים אם את רוצה לברך נהגו ללבוש בגד חדש ולברך שהחיינו.
שאלה: נזק בדלת שצריך להחליפה: חבר דפק לי את הדלת של האוטו. הדלת כבר הייתה פגועה קודם כך שממילא הייתי צריך לתקן. האם אני יכול לדרוש ממני השתתפות? האם יש הבדל ממילא הייתי מחליף דלת ואין זה משנה כלל אם יש לה מכה אחת או שנים? אשמח גם להפניה למקור.
תשובה: המזיק ממון חבירו באופן שאי אפשר לתקנו, שמין את ערך החפץ לפני הנזק ולאחריו, והמזיק משלם את ההפרש (ראה סימן שפז' ס"א). כשהנזק בר תיקון חייב לשלם לו עבור תיקונו (ראה שם בש"ך ס"ק א, ובערוך השולחן סימן שפז סעיף א). במקרה שתיארת, חבירך צריך לשלם עבור תיקון הנזק שהוא הזיק, ואם עלות התיקון לא התייקרה בעקבות נזקו הוא פטור מת אם חבירך גרם לכך שא"א לתקן את הנזק אלא צריך להחליף את הדלת, עליו לשלם את ההפרש בין עלות התיקון של הנזק הראשון לערכה של דלת חדשה. כל האמור כאן הוא באופן שלא מחלת לחבירך, במידה והיתה מחילה באופן כלשהוא, תכתוב לנו באיזה אופן מחלת ונברר את ההלכה. הרב מיכאל יומטוביאן
שאלה: למה החיות לא מבדילים בין טוב לרע?: לפי רש"י חוה נתנה מעץ הדעת גם לחיות. אז למה הם לא קבלו דעת להבחין בין טוב לרע?
תשובה: משאלתך נראה שאכילת עץ הדעת הוסיפה לאדם דעת שלא הייתה בו קודם ולכן הוא למד להבחין בין טוב לרע, וא"כ, שאלת, מדוע לא נוספה דעת זו גם בחיות. אבל אם כך הדבר הרי שיוצא חוטא נשכר, שבזכות חטאו נתווספה בו בינה והשכל. (וכבר עסק הרמב"ם בשאלה זו במורה נבוכים). אולם לא כך הדבר. ובזכות החטא לא נוספה באדם דעה אלא להפך הוא ירד ממדרגתו שהיה בה, ושכן לפני החטא היה יצרו מסור בידו והוא שלט בו, ובחוכמתו ידע כיצד לנווט את כל יצריו לעשיית הטוב והראוי, ולכן לא הבחין בין טוב לרע, כלומר, גם כוחות שיכולים לעשות רע הוא הפך לטוב, והכל היה לטובה. ולאחר החטא ירד ממדרגתו ויצרו החל לשלוט בו, וכעת אותם כוחות שקודם החטא היו משמשים לטובה החלו משמשים גם לרעה, ולכן נדרש האדם להבחין בין טוב ובין רע, כלומר, להבין שאם לא ישמר מיצרו הוא יכול להגרר לעשיית רע. ירידה זו שבאה לאדם בעקבות חטאו יתכן ובאה גם לבעלי החיים וגם הם ירדו מדרגם, שהייתה נמוכה משל האדם גם קודם. אלא שאין הדבר ברור, שכן לאדם אסור היה לאכול מן העץ, ובאכילתו חטא ולכן נענש. אבל החיות לא נצטוו שלא לאכול מן העץ, ובאכילתם לא חטאו, מה גם שאין בהם דעת להבין, ולכן יתכן ולא נענשו כלל ונשארו כפי שהיו. ועיקר מה שבא לאדם אחרי החטא הוא מפני שחטא ועבר על דבר ה', ולא מכוח הפרי עצמו. והחיות שלא חטאו, אף שאכלו לא נענשו.
שאלה: שמירת נגיעה בחתונה: בע"ה אנחנו חוזרים בתשובה מזה כשנתיים ובעזרת השם מתחתנים בראש חודש כסליו. אני ובעלי המיועד שומרים נגיעה וב"ה החתונה היא בהפרדה מלאה אך הבעיה שכל הדודים שלי לא יודעים שאני שומרת נגיעה והם יבואו ללחוץ את היד או לחבק. האם לבייש אותם בכך שאתרחק אם יבואו לחבק? מצד שני, אם חברים של ההורים שלי יראו שאני לוחצת יד למשפחה הם גם יבואו ללחוץ את ידי. ויהיה יותר לא מכובד אם אעשה איפה ואיפה בין משפחה ללא משפחה. השאלה, האם קיים איזשהו היתר ללחיצת יד כשהציבור שמולנו חילוני? חשוב לציין כי אנו הולכים לפי מנהגי ספרדים. אם ניתן אשמח לקבל גם את המקור לתשובה. שיהיו בשורות טובות לכל עם ישראל
תשובה: יש אופנה שבה כלות לובשות כפפות ולא מסיבות דתיות דווקא. תנהגי כאופנה זו. את אם את יכולה להישאר פסיבית כשמחבקים אותך פתרת חלק מהבעיה. תלכו מהחופה כשאתם אוחזים יד ביד וממילא לא יצפו ממך לחיבוק חוזר.
שאלה: מעשר מירושה של דוד: קיבלתי מדודי סכום כסף מסוים בירוש. סבי וסבתי והוריי לא מעוניינים שאני אעשר סכום זה מכיוון שהם אומרים שהכסף הגיע מהם ואני לא צריך. מה עלי לעשות?
תשובה: אני לא חושב שמה שהוריך אמרו מחייב אותך. אם אתה נוהג במעשר כספים, תנהג גם פה.
שאלה: עישון סגריה וכיבוד הורים: האם המעשן סיגריה בפני הוריו עובר על מצוות כיבוד הורים?
תשובה: אם העשן מפריע להורים ודאי שיש בכך איסור. אם לא מפריע העשן אלא רק מקפידים מצד מה שאתה עובר על דעתם מעיקר הדין לא נחשב כמבטל מצוות כיבוד אב ואם. אולם מצד מידת חסידות ראוי גם במקרה זה לא לצער אותם.
שאלה: האם עלי לשאת בתוצאה הכלכלית: אירגנתי טיול מטעם ארגון מסוים ללא שום קבלת שכר או טובת הנאה. את הכסף לטיול אספתי מהנוסעים באוטובוס, על מנת להעבירו לארגון. את הכסף הנחתי בביתי, בתוך שקית אטומה, בסלון אשר בו נמצאת דלת הכניסה. (קומה שניה) לאחר מס ימים, באתי להעביר את הכסף לארגון, וגיליתי שחסר כסף. כנראה שמישהו גנב (מוזר שלא לקח את הכל). האם אני אחראי על האבידה? איני שומר שכר או שוכר או שואל מחד. מאידך, יתכן וזה נחשב פשיעה, כיון שדלת ביתי לרוב איננה נעולה. (מלבד בלילה). מאידך, לא הוגדרתי כשומר חינם. לא נאמר לי :"שמור לנו את הכסף". אלא שיגרא דחיי הוא זה, שאני אירגנתי אז אני אעביר. האם אני אחראי על הכל או מן הראוי שאשתתף בחלק מהת?
תשובה: מעמדך הוא שומר חינם, והיות והשארת את דלת הכניסה פתוחה הרי שיש כאן פשיעה, ולכן אתה חייב לשלם. הסבר: אדם נעשה שומר על ידי שהמפקיד מניח החפץ ואומר לו השומר הנח לפני, או שהשומר בעצמו נוטל החפץ בידו שאז זו קבלת שמירה ללא כל אמירה מצידו של השומר. במקרה שלנו, העובדה שאספת את הכסף מן הנוסעים היא כבר מעשה שפירושו קבלת שמירה. הגדרת פשיעה היא שהשומר לא עשה עם הפיקדון שמירה ראויה ומקובלת מפני גנבים, ואף אם על ממונו ורכושו אינו מקפיד לשמור בצורה ראויה אין לו היתר לעשות כן בשל חברו. מקורות: שו"ע חו"מ סימן רצ"א סעיפים ה, יג,יד,יח. ונו"כ שם. הרב ניר אביב.
שאלה: שירת נשים בבית הנשמעת בחוץ: האם מותר לאישה לשיר בביתה בקול, כאשר היא יודעת שקולה נשמע בחוץ (מה שקורה בקרוואן למשל, או בסוכה) וייתכן שיעברו שם גברים?
תשובה: לא נראה לי שהיא צריכה בביתה להמנע, אלא אם היא חסידה. היא לא חייבת בבית שלה להמנע מלשיר. אם מישהו בא לשם ומאזין, שלא יעמוד שם.
שאלה: ברכת " שהכל": האם בכל פעם שאני שותה אני צריכה לברך ברכת שהכל, זאת אומרת, אם מלאתי כוס מים, בירכתי ושתיתי, ולאחר מכן מלאתי עוד כוס. האם לברך גם עליה? או למשל בקבוק מים, שכשאברך ואשתה ממנו ולאחר זמן רב אשתה ממנו שוב, אצטרך לברך שוב?
תשובה: אם את שותה ברציפות או בתוך זמן קצר את לא צריכה לברך שוב אלא לשתות כרצונך ואז לברך ברכה אחרונה. אם את שותה ומתכוונת לשתות בעוד זמן רב, תברכי ברכה אחרונה וכשתרצי לשתות שוב תברכי ותשתי.
שאלה: קביעת סעודה על מלוואח: מה ברכתו של מלוואח. את המלוואח אני מכינה בעצמי, רכיביו הם: קמח, מים, סוכר ומלח. מאיזו כמות אני צריכה ליטול עליו ידים, מה ההגדרה ההלכתית של קביעת סעודה? ומה הברכה האחרונה שעלי לברך?
תשובה: לא ברור לי כיצד יש מלאווח בלי שמן או מרגרינה בעיסה. אם כמו שאת אומרת, אזי אם את פוסקת כמו אשכנזים את צריכה לברך על זה המוציא. אם את פוסקת כפסיקת עדות המזרח והסוכר מורגש באכילת המלוואח ברכתו מזונות. ודינו כדין שאר מזונות שאם את אוכלת כמות של 4 ביצים שזה כמות של 230 גרם את צריכה לברך המוציא וברכת המזון. במקום שיש לך ספק במשקל וקרוב לודאי שאכלת שיעור את צריכה לברך המוציא וברכת המזון. אם המלוואח הוא עם הרבה שמן או מרגרינה גם לפי האשכנזים הברכה, בלי קביעות סעודה, היא מזונות ורק קביעות סעודה גורמת להמוציא. אולם לאשכנזים גדר קביעות סעודה היא כמות שבני אדם רגילים לשבוע ממנה ולפעמים זה פחות מ-200 גרם במיוחד עם אוכלים את המלוואח עם עוד אוכלים.
שאלה: צמחי מרפא: 1. מה ההגדרות לגבי כשרות בצמחי מרפא שמיועדים לבליעה אך טעמם רע ומוגדרים ע"י אנשי המקצוע כתרופה? 2. האם צמח שגדל לשם שימוש כצמח מרפא ולא נועד למאכל חייב בתרומות ומעשרות? 3. מיצוי ע"י מים הגורם לחומר הפעיל של הצמח לצאת למים, הנעשה ע"י השריה של הצמח למספר שבועות במים. מה ההגדרה שלו, האם נחשב כבישול? מה ההשלכות הההלכתיות של המצב הזה? 4. מה יכולה להיות הבעיה בצמחים מיובאים מחו"ל? 5. האם יש ענין להעדיף להזמין פורמולת צמחים רק מספק שיש לו כשרות, גם עם ברור שהאיכות גבוה יותר אצל הספק שאין לו כשרות? 6. רוב השימוש בצמחי המרפא הינו בשורש, בענפים ובפרחים ומעט מאוד בפירות ובחלקים הראויים למאכל, האם יש לזה משמעות הלכתית? 7. מה ההגדרות של עשב בר שנאסף מהטבע לגבי שמיטה, האם מוגדר כהפקר?
תשובה: 1. אם טעמם לא טוב מותר לבלוע. 2. לא. 3. זה לא נחשב בישול. 4. אני לא חושב שיש בעיה. 5. אם זה בטוח רק צמח, לא נראה לי שיש בעיה. 6. אם זה מפירות של עץ יש דין עורלה וצריך לבדוק אבל אם זה מחלקים אחרים אין דין עורלה. 7. כן, מסתבר שהוא הפקר, ואנחנו סוברים שגם בשדה הפקר נוהגת שביעית. קדושת שביעית יש בכל מה שצומח בשנה שביעית, חוץ מצמח שאינו ראוי לשום דבר.
שאלה: בר מצווה בשנת אבל על אבא שלי: בראש חודש שבט, בעזרת ה', אני עושה לבן שלי בר מצווה באולם. אני בשנת אבל על אבי. בני משפחתי לא יגיעו לארוע ואני אהיה באולם רק בזמנים שלא יהיה מוזיקה ורקודים. האם מותר לי לחגוג את הבר מצווה באולם, מה מותר ומה אסור?
תשובה: את נוהגת נכון. בשביל הילד תעשו את הבר מצוה, את תמנעי מריקודים ושיהיה לך תפקיד בהגשה עם המלצרים.
שאלה: פיקוד בנות על בנים: אחי משרת בצבא באחד הגדודים כחובש קרבי. לאחרונה נודע לו כי מפקדו, שאמור לסיים את תפקידו בחודש הקרוב, יוחלף ע"י קצינה. הוא אמנם לא העלה את ההתלבטות בפני אך מעניין אותי מאוד לדעת כיצד אמורים לנהוג במצב מעין זה? אשמח מאוד לפירוט התשובה ככל שניתן.
תשובה: כמובן שעדיף לא לשרת תחת מפקדת אם זה אפשר.
שאלה: משחקי צרוף אותיות למילים בשבת: האם מותר לשחק עם הילדים במשחק בו מצרפים כרטיסי אותיות למילים בשבת ויום טוב? במהלך המשחק כל שחקן מקבל כרטיסיות עם אותיות ועליו להרכיב מילים, האם יש כאן בעיה של כותב או מוחק?
תשובה: אם מדובר בילדים קטנים   מותר, אנשים גדולים   שלא יעשו את זה לכתחילה. אם זה קלפים ממש נפרדים על שולחן לא צריך להחמיר.
שאלה: שכירת בית הנמצא בבעלות כנסיה: אני נמצא כרגע בחו"ל לרגל שליחות ומחפש בית לגור בו. מאוד קשה למצוא בית קרוב לבית הכנסת (פשוט אין בתים להשכרה) ואחרי חיפושים רבים, מצאתי בית שיחסית קרוב לבית הכנסת (800 מטר). מי שמטפל בבית זו חברה לניהול נכסים והם גובים את הכסף ומטפלים בבעיות אם יש. אני נמצא לפני חתימת חוזה ופתאום נודע לי שהבעלים של הנכס זו בעצם כנסיה והכסף של השכר-דירה מגיע בחלקו אליהם. האם יש בעיה לשכור את הנכס בידיעה שאני מממן כנסיה? יש לציין שאת הכסף אני משלם לחברת הניהול ולא לכנסיה.
תשובה: צריך לברר לאן מגיע הכסף. אם הוא מגיע לכנסיה עצמה ולעובדיה אסור, זו תמיכה בעבודה זרה.
שאלה: סמבוסק - פת הבאה בכיסנין?: מה מברכים על סמבוסק - בצק (כמו של לחם) אפוי בתנור וממולא בדברים לא מתוקים (גבינה, טונה, בשר וכדומה). האם יש לזה דין של פת הבאה בכיסנין או שמא מאחר והמילוי איננו מתוק יש לברך על כך המוציא? ראיתי בספר הלכה (של חב"ד) שחילקו בין מילוי מתוק לשאינו מתוק. והאם יש הבדל בקרב העדות השונות?
תשובה: כפי שכתבת יש בכך מחלוקות בין הפוסקים. לפי דעת האשכנזים נראה יותר להכריע שיש לברך המוציא. לפי הספרדים אם מרגישים את הטעם של המילוי בבצק יש לברך עליו מזונות אם לא קובעים עליו סעודה.
שאלה: הכשרת מצקת פרווה: כיצד מכשירים מצקת פרווה שהוכנסה למרק בשרי, והאם הכלי שבו מגעילים את הכלי נטרף?
תשובה: לוקחים סיר פרווה גדול מרתיחים בו מים עד שיהיו מבעבעים ומכניסים את המצקת, לאחר 24 שעות מהשימוש האחרון לתוך הסיר. חשוב שכל המצקת תכנס לסיר! אפשר גם להכניס חצי ואז להפוך אותה ולהכניס את החצי השני. יש לוודא כי המצקת נקיה קודם להגעלתה, ומיד לאחר הוצאתה מהמים החמים לשטוף אותה תחת ברז מים קרים. הסיר כשר בדיוק כפי שהיה קודם לכן.
שאלה: בדיקת אורז סוגת: אני בודק אורז סוגת מזה כמה שנים בדיקה טובה וקפדנית, כמו"כ דיברתי עם הרבה אנשים וכולם אמרו לי שלא מצאו דבר מעולם (מלבד רב אחד שאשה אחת אמרה לו שפעם אחת מצאה תולעת בסוגת). א"כ למה מחשיבים את אורז סוגת כמיעוט המצוי, ומחייבים בדיקה מדרבנן? האם בודקים אותו מול שאר האורזים, הרי ברור שהוא הרבה יותר נקי? ואם גם בבדיקה של סוגת הגיעו למסקנא שהוא נגוע, כיצד אצלי בבית הוא מגיע תמיד נקי? ומעולם לא מצאתי כלום.
תשובה: יש באורז עדיין חרקים. אמנם בכמות קטנה מאד מבעבר, אולם כיוון שהיה מוחזק כנגוע עדיין אין מצב שאפשר לבטל את חיוב הבדיקה, שהרי לא נעשתה בדיקה מקיפה לעניין הנגיעות בימינו באורז. כמו כן, יש שיטות שונות של ברירה, אם אפשר לנקות על ידי מסננת אטריות זה יכול להיות מאד מועיל. בכל אופן אפשר לאכול אצל משפחה שלא ברור שבררה את האורז. בברכת התורה והארץ הרב יהודה הלוי עמיחי
שאלה: מעבר דירה בשלושים: אימי נפטרה השבוע. במהלך החודשיים האחרונים התגוררתי אצל אחי עד לקבלת מפתח לדירה חדשה שרכשתי. הדירה התקבלה כחודש לפני פטירתה של אימי, כל הארגזים והציוד נמצאים כבר בתוכה. האם אפשר לקבוע מזוזות ולהכנס להתגורר או שיש לחכות שלושים יום? האם נכד שאביו בחיים יכול לומר קדיש על סבו סבתו?
תשובה: 1. אם הציוד כבר נמצא בדירה לפני הפטירה, מותר לעבור. 2. אם האב מרשה, מותר לנכד לומר קדיש.
שאלה: פזיזות מוכר: סבי וסבתי גרו תמיד ליד בתם הבכורה (דודתי) בחצר משותפת והיא עזרה להם באם היו צריכים עזרה. כעת היא הגיעה למצב בריאותי לא רגיל שמקשה עליה לתפקד וכל שכן לעזור להם יום יום, שבוע שבוע. לכן בתם השניה שגרה בירושלים חשבה והתחילה לפעול לבנות מקום לדיורם שנושק לבנינה. היא פרסמה בהסכמת הסבא - וללא ידיעת אחותה שהסבא מוכן למכור את ביתו וחצרו הגדולה במחיר 1,000,000 ש"ח. היא לא בררה כמה באמת שווה החצר עם הבית ע"י שמאי, אלא רק העריכה. כעבור יום (וזה נדיר במכירת בתים) הגיע קונה ממקום יישובו של הסבא והתפשרה איתו ועם הסבא במחיר 900,000 ש"ח. חשבנו שזו מציאה. הם לחצו ידיים ונפרדו. הם דברו על תאריך של עזיבה בקיץ. מה הצעתכם, כדאי להביא שמאי? בכל אופן (ככל הנראה) ירצו בשלב מסוים הסבא והסבתא לעבור לגור ליד הבת הצעירה, ולא נעים לבטל מקח וממכר, במיוחד שהסבא היה מנהל סניף בנק ישר וכנה! אפשר בכלל לבטל מקח כזה ע"י טענת מקח טעות?
תשובה: אני לא חושב שקונים היום בית בתקיעת כף, לכאורה נראה שאין כאן קניין, ומותר לבטל מאחר ומתברר שיש הבדל גדול מסכום שווי הבית.
שאלה: מעשר כספים: האם ת ללימודים באוניברסיטה נחשב בתוך מעשר כספים, אם הורי אינם עוזרים לי, אך אני עובדת?
תשובה: אי אפשר להגיד שזה כלול בכלל מעשר כספים, משום שמעשר כספים מיועד למטרות צדקה. אני הייתי אומר שאת פטורה מלשלם מעשר כספים אם את לא גומרת את החודש, כמו שח אומרים: עניי עירך קודמים לעניי עיר אחרת. אם את לא גומרת את החודש, את קודמת לעניים אחרים.
שאלה: שיבת ציון המודרנית: האם הפסוקים בתהילים המדברים על שיבת ציון, הם פסוק נבואי המדבר על הגאולה או שמא על גלות בבל? הרבה מדובר על הגאולה אך ברצוני לדעת איך יכול להבנות בית מקדש בעידן שהוא כה מודרני? האם בימים של ביהמ"ק השלישי בע"ה חלק מהמודרניזציה תחייה או שהעולם יהפוך להיות ממש פשוט כמו בימי שלמה המלך וכד". האם מדובר בימים שאנשים כמעט ולא יעבדו, והכיצד זה יתכן?
תשובה: איני יודע לאיזה פסוקים התכוונת אבל גם בעידן המודרני זקוק האדם לגאולה. טעות היא לחשוב שהאדם המודרני כבר ריפא את כל תחלואי החברה האנושית. האדם המודרני אומנם יודע יותר מכל מי שהיה לפניו וגם פיתח את המדע ואת הטכנולוגיה, אבל עדיין בנפשו יש הרבה סיגים הצריכים תיקון, מידות ושאיפות לא טובות. תפקידו של בית המקדש הוא לצקת את הטהרה הרוחנית ואת תיקון המידות ואת האמונה שכל כך חסרה לאדם המודרני. ולכן גם בעולם מודרני יש מקום לבית המקדש, ואין צורך לחזור לימי שלמה המלך. הכלים והמכשירים יהיו מודרניים לחלוטין, אבל התכנים יהיו כולם קודש. "כי ביתי בית תפילה יקרא לכל העמים".
שאלה: הגדרת תערובת בסלט: מהי הגדרת תערובת? האם ירק איסור שמעורב בסלט ירקות בטל ברוב מדאורייתא? האם תולעים בסלט חסה אסורים רק מדין בריה אבל מדאורייתא בטל ברוב? האם סלט הוא תערובת?
תשובה: דבר ניכר לא בטל ברוב.